John Lennon i nyoppdaget intervju: Innspilling med Beatles var tortur
Det er radio-DJen Howard Smith som fant igjen intervjuet - som ikke tidligere er gitt ut - på et loft i New York. I intervjuet, som skal ha blitt gjort i 1969 før Beatles ble oppløst, snakker Lennon blant annet om innspillingen av «Let it be». - Vi fullførte det egentlig aldri. Vi ville ikke gjøre det, det var Paul som dyttet oss videre. Det er Beatles med dressene av, sier han i intervjuet i følge Fox News. - Vi var gjennom et helvete. Vi er ofte det. Det er tortur hver gang vi spiller inn noe, sier Lennon som understreker at å jobbe med Beatles er en tøff utfordring. - Det var bare spenninger. Det var spent hver gang det røde lyset ble slått på i studioet. Intervjuet skal sammen med en rekke andre Beatles-gjenstander gå under hammeren på auksjon mellom 19. og 26. september via nettsiden rrauction.com. Tidligere i år ble en gitar brukt av Beatles solgt for 2,3 millioner. Lennon omtaler albumet som «Get back» i intervjuet, men det fikk altså tittelen «Let it be» da det kom ut som det siste albumet i 1970, selv om det ble spilt inn før «Abbey Road». «Let it be» ble fullført av produsentlegenden Phil Spector, og gitt ut 8.mai 1970. I 2003 ga Paul McCartney ut en ny versjon av albumet kalt «Let it be¿Naked». McCartney mente Phil Spectors versjon ikke klarte å gjengi gruppens «nedstrippede» intensjoner for albumet.
Den siste tiden med «The Fab Four» var ingen god tid for John Lennon. Et nyoppdaget intervju kaster nytt lys over innspillingen av «Let it be»